Bodil Kornbek (KRF), 2003-04-10:
Regeringen har, uanset hvad hr. Kim Andersen siger, siden sin tiltræden gennemført store besparelser inden for vedvarende energi.
Det er blevet til besparelser i standardtilskud til bl.a. solvarme og til tilskud til solcelleprojektet SOL 1000, som er blevet beskåret.
Der er endvidere over en bred kam gennemført besparelser i tilskud til forskning og udvikling af vedvarende energi.
I den sammenhæng kan fjernelse af statens tilskud til godkendelses- og kvalitetssikringsordningerne for solenergi og biobrændsler samt typegodkendelsesordningen for vindmøller se ud som en besparelse af begrænset betydning.
Desværre rammer denne besparelse vedvarende energi ekstra hårdt, fordi området i forvejen er hårdt trængt.
Én ting er, at regeringen ikke ønsker at give tilskud til vedvarende energi, det er vi selvfølgelig ikke enige i i Kristeligt Folkeparti, for vi mener egentlig, at det er udtryk for en kortsigtet tankegang, men det er endnu værre, at man sparer et yderst begrænset beløb til godkendelses- og kvalitetssikring af vedvarende energi.
Uanset om man som regering er positiv eller negativ over for vedvarende energi, må man give borgerne sikkerhed
for, at de produkter, de køber inden for området, opfylder grundlæggende sikkerheds- og kvalitetskrav, ellers vil forbrugerne jo ikke investere i vedvarende energi.
Danske vedvarende energiprodukter har hidtil været kendetegnet ved en høj kvalitet, bl.a. på grund af de effektive godkendelses- og kvalitetssikringsordninger, der har eksisteret, og dette har været til gavn for de danske forbrugere, som har fået leveret kvalitetsprodukter, og de danske producenter, som bl.a. har opnået en betydelig andel på eksportmarkederne netop på grund af det gode ry for høj kvalitet. Kristeligt Folkeparti mener, at det er beklageligt, at en begrænset besparelse på godkendelsesordningerne kan få en stor negativ effekt på eksporten af danske vedvarende energi-produkter.
Regeringens besparelse kan derfor vise sig at være begrænset i forhold til den nedgang i eksportindtægter og beskæftigelse, som besparelserne kan betyde for fabrikanterne inden for vedvarende energi.
På vindmølleområdet har den danske godkendelsesordning været en vigtig årsag til, at danske fabrikanter har kunnet opnå en markedsandel på omkring halvdelen af verdensmarkedet
for vindmøller
Vindmøllefabrikanterne betaler både før og efter regeringens besparelser hovedparten af udgifterne til godkendelse af vindmøller.
Forskellen er, at ordningen ikke får den samme troværdighed, efter at tilskuddet er fjernet, fordi fabrikanterne både optræder som producenter og sælgere af en vare, samtidig med at de skal sikre en uafhængig administration af den danske godkendelsesordning.
Både Socialdemokratiet, SF og Enhedslisten har også været inde på, at den troværdighed, der følger med, den blåstempling, har en meget stor betydning for producenterne. Vi mener, det er vigtigt, at staten fortsat giver tilskud til driften af den danske typegodkendelsesordning for vindmøller.
På biobrændselsområdet stilles der ikke længere miljømæssige og energimæssige krav til anlæg solgt i Danmark.
Bortfaldet af tilskuddet til typegodkendelsesordningen fører yderligere til, at godkendelse af anlæg i Danmark er gået i stå, og dermed får danske fabrikanter vanskeligt ved at afsætte deres produkter i forhold til konkurrenter fra bl.a. Polen og Tjekkiet. På solvarmeområdet er godkendelse på Teknologisk Institut ophørt som følge af regeringens besparelser.
I stedet er fabrikanter henvist til at få deres produkter prøvet i udlandet, og det fører til, at danske fabrikanter vil være dårligere stillet, bl.a. fordi de skal kommunikere på et udenlandsk sprog, og fordi de også skal transportere prøver over længere afstande samt betale for udenlandske inspektionsbesøg.
Efter regeringens besparelser på kvalitetssikringsordningerne for solenergi og biobrændsler forsøger branchen at videreføre en kvalitetssikring af deres produkter, men fagfolkene på området forventer en kraftig nedgang i tilslutningen til disse ordninger.
På dette område foreslår vi, at der sker en halvering af gebyret for gennemførelse af kvalitetssikringen.
Jeg takker selvfølgelig for de positive ord, som forslaget har fået fra både Socialdemokratiet, De Radikale, Enhedslisten og Socialistisk Folkeparti.
Men det var jo sådan set at forvente, fordi uanset at Dansk Folkeparti - nej, det var måske at tage munden for fuld - men uanset at hr. Kim Andersen og De Konservative sådan set er positive og siger, at de vil noget med vedvarende energi, har vi i Kristeligt Folkeparti den holdning, at der meget gerne skulle være en overensstemmelse mellem ord og handling.
Og der må jeg jo så sige, at i den politik, der bliver ført i øjeblikket, er der altså betydelig flere ord, end der er handling.
Så jeg må sige, at selv om det, som hr. Kim Andersen kommer med, er meget positivt, er det selvfølgelig utilfredsstillende, at der ikke er mere handling end det, man har præsteret på regeringsområdet hidtil, for det er ufattelig lidt.
Men jeg er glad for, at der er partier her, der har fuld overensstemmelse mellem ord og handling og dermed også vil fortsætte med at arbejde for vedvarende energi i Danmark.